SKRIFTLIG FORESPØRGSEL E-1796/02

af Eurig Wyn (Verts/ALE) til Kommissionen

(24. juni 2002)

Om: De molukkanske kristnes sikkerhed

Den seneste massakre af kristne i landsbyen Soya, Ambon, Indonesien, har foruroliget og forskrækket mange medlemmer af min valgkreds.

Den 26. april 2002 afviste Jafar Umar Thalib, leder af Laskar Jihad, offentligt Malino-fredsaftalen (som havde til formål at standse kampene mellem muslimer og kristne på Molukkerne) og udtalte, at muslimerne ville tilintetgøre alle kristne i Ambon. Beviserne peger i retning af, at Laskar Jihad udførte massakren.

Hvad er Kommissionens holdning til dette spørgsmål?

Mener Kommissionen, at Laskar Jihad og eventuelle andre ikke-lokale soldater bør udvises fra Molukkerne, Sulawesi og Vest Papua?

Mener Kommissionen, at Jafar Umar Thalib bør retsforfølges?

Er Kommissionen enig i, at de over 3 000 molukkanske kristne, der blev tvunget til at gå over til islam i Halmehera, Bacan, Buru og Seram-Øerne af de muslimske militsfolk, bør evakueres til et sikkert sted?

Svar afgivet på Kommissionens vegne af Chris Patten

(15. juli 2002)

Kommissionens delegation i Djakarta følger sammen med medlemsstaternes diplomatiske missioner nøje udviklingen inden for menneskerettighederne i hele Indonesien og deltager i alle EU's diplomatiske henvendelser i anledning af formodede menneskerettighedskrænkelser i Indonesien. Kommissionen deler EU's officielle holdning, som klart støtter Indonesiens territoriale integritet, men samtidig opfordrer regeringen til at gøre en hastende indsats for at finde en fredelig løsning på både de separatistiske og religiøse indre konflikter i landet. Ligesom de fleste parter i internationale samfund mener Kommissionen, at disse indre konflikter primært er Indonesiens ansvar, og at de først og fremmest bør behandles af Indonesiens regering samt organisationerne i civilsamfundet, de religiøse menigheder og andre institutioner, i en fredelig dialog med respekt for retsstaten og menneskerettighederne og uden forskelsbehandling af nogen speciel gruppe.

De fortsatte voldsomheder i Molukkerne samt i provinserne Aceh, Sulawesi og Papua er en kilde til stadig bekymring. Indonesiens regering, under ledelse af præsident Megawati, gør imidlertid efter Kommissionens mening en alvorlig indsats for at neddæmpe de interne spændinger og finde en fredelig løsning på uoverensstemmelserne under overholdelse af menneskerettighederne. Som eksempler kan nævnes regeringens seneste mæglingsforsøg i forbindelse med fredsaftalerne mellem de kristne og muslimske samfund i Molukkerne og mellem de kæmpende grupper i Sulawesi.

Kommissionen værdsætter den indonesiske regerings bestræbelser på at samarbejde med den internationale alliance mod terrorisme. Den har noteret, at lederen af Laskar Jihad-bevægelsen, Jafar Umar Thalib, er blevet arresteret i Molukkerne og nu holdes varetægtsfængslet i Djakarta. Kommissionen opfordrer den indonesiske regering til fuldt ud at gennemføre de retslige procedurer, der er relevante for dette og andre tilfælde.

Kommissionen yder humanitær hjælp til ofrene for konflikterne samt finansiel støtte til konfliktløsning og forbedring af menneskerettighedssituationen i Indonesien. Molukkerne har især været i fokus for Kommissionens foranstaltninger på disse områder. Kommissionen har allerede siden 1999 ydet 4 600 000 EUR i nødhjælp til såvel kristne som muslimske ofre for voldsomhederne i Molukkerne specielt til internt fordrevne. Indonesien er desuden et af mållandene for det europæiske initiativ for demokrati og menneskerettigheder 2002-2004. Allerede i 2000 og 2001 blev der finansieret fire aktioner til i alt 1 862 880 EUR under dette initiativ via ngo'er og FN's Højkommissariat for Menneskerettigheder. Der er desuden afsat et vejledende beløb på 2 500 000 EUR til finansiering af yderligere aktioner under initiativet i 2002.